钦定古今图书集成/明伦汇编/家范典/第007卷 > 性理会通 > 《韩滂墓志铭》前人
## 钦定古今图书集成/明伦汇编/家范典/第007卷 > 性理会通 > 《韩滂墓志铭》前人

滂，韩氏子，其先仕魏，号安定桓王。滂父老成，厚谨以
文，为韩氏良子弟，未仕而死。有二子，滂其季也。其祖
讳介，为人孝友，一命率府军佐以卒。二子：百川、老成。
老成为伯父起居舍人某后，起居有德行，言词为世
轨式。滂既兄弟二人，而率府长子百川早死无嗣，其
叔祖愈命滂归后其祖。滂清明逊悌以敏，读书倍文，
功力兼人，为文词，一旦奇伟骤长，不类旧常。吾曰：“尔
得无假之人耶？”退大喜，谓其兄湘曰：“某违翁且逾年，
惧无以为见，今翁言乃然，可以为贺。”群辈来见，皆曰：
“滂之大进，不唯于文词，为人亦然。”既数月，得疾以死，
年十九矣。吾与妻哭之伤心，三日而敛。既敛七日，权
葬宜春郭南一里。呜呼！其可惜也已！

《铭》曰：“天固生之耶？偶自生耶？天杀也耶？其偶自死耶？
莫不归于死，寿何少多？铭以送汝，其悲奈何！”